Мы махуэхэм
Гъатхэпэм и 22, махуэку
Псыхэм я дунейпсо махуэщ
Балтие тенджызым и дунейпсо махуэщ
Таксистым и дунейпсо махуэщ. 1907 гъэм Лондон (Инджылыз) и уэрамхэм къыдыхьащ икIуа километр бжыгъэмрэ абы пэкIуэ уасэмрэ къэзыгъэлъагъуэ счётчикхэр зытет автомобилхэр. Ди зэманым таксихэр дуней псом къыщалъытэ цIыхухэм Iуэхутхьэбзэ нэхъыбэ дыдэ яхуэзыщIэхэм ящыщу.
1874 гъэм Нью-Йорк и Стейтен Айленд щIыпIэм дунейм щыяпэу щрагъэкIуэкIащ теннисымкIэ зэпеуэ.
1895 гъэм Париж къалэм Люмьер зэкъуэшхэм япэ кинофильмыр щагъэлъэгъуащ. «ЛэжьакIуэхэр заводым къыдокIыж» — арат а фильм кIэщIым зэреджэр.
1897 гъэм «Славянский базар» рестораным и пэш щхьэхуэм щызэIущIэри зэпсэлъылIащ урыс режиссёр, театр лэжьакIуэ цIэрыIуэхэу Немирович-Данченкэ Владимиррэ Станиславский Константинрэ. Абдеж ахэр щызэгурыIуауэ щытащ Москва художественнэ театр къыщызэгъэпэщыным теухуауэ. МХТ-р къыщызэрагъэпэща махуэу къалъытэ ар.
1933 гъэм Германием и Мюнхен къалэм пэмыжыжьэу иIэ Дахау щIыпIэм деж щащIащ япэ фашист концлагерыр.
1945 гъэм Каир къалэм (Мысыр Республикэ) Хьэрып къэралхэм я лигэ къыщызэрагъэпэщащ.
Абы хыхьат Мысырыр, Сириер, Ливаныр, Иракыр, Трансиорданиер (иджырей Иорданиер), Сауд Хьэрыпымрэ Йеменымрэ.
1951 гъэм СССР-м лэжьэн щыщIидзащ Телевиденэм и студие нэхъыщхьэм.
Актёр цIэрыIуэ, СССР-м и цIыхубэ артист Жжёнов Георгий къызэралъхурэ илъэси 103-рэ ирокъу.
РСФСР-м щIыхь зиIэ и егъэджакIуэ Жамбэч Мухьэдин къызэралъхурэ илъэс 90 ирокъу.
Биологие щIэныгъэхэм я доктор, КъБКъМУ-м и профессору икIи и япэ ректору щыта, КъБР-мрэ УФ-мрэ щIэныгъэмкIэ щIыхь зиIэ я лэжьакIуэ ФиIэпщэ Борис къызэралъхурэ илъэс 82-рэ ирокъу.
Урысей уэрэджыIакIуэ, музыкант, УФ-м щIыхь зи-Iэ и артист Сюткин Валерий и ныбжьыр илъэс 60 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 10 — 12, жэщым уэс къыщесынущ, хуабэр градуси 2 щыхъунущ.
Гъатхэпэм и 23, мэрем
Метеорологием и дунейпсо махуэщ
Урысейм и Гидрометеорологие IэнатIэм и лэжьакIуэхэм я махуэщ
1848 гъэм Венгриер Австрием къызэрыхэкIыр хэIущIыIу ищIащ.
1891 гъэм футболым япэ дыдэу къыщагъэсэбэпащ гъуэхэм Iуалъхьэ хъарыр — Инджылызым и Ищхъэрэ, Ипщэ щIыналъэхэм я командэхэр щызэдэджэгум.
1956 гъэм япэ ислъам республикэр — Пакистаныр — къэунэхуащ.
2001 гъэм хы Хуэмым щыщIрагъэлъэфащ хьэршым щылэжьа «Мир» станцыр.
Совет кхъухълъатэзехуэ цIэрыIуэ, авиацэм и генерал-майор, Совет Союзым и ЛIыхъужь цIэр япэу зыфIаща гупым яхэта Ляпидевский Анатолий къызэралъхурэ илъэси 110-рэ ирокъу.
Шапсыгъ лъэпкъым къыхэкIа, Совет Союзым и ЛIыхъужь Ацумыжь Айдэмыр къызэралъхурэ илъэси 106-рэ ирокъу.
Зеикъуэ къуажэм щIыхь зиIэ и цIыхуу щыта, IуэрыIуатэдж ХьэфIыцIэ Мусэбий къызэралъхурэ илъэс 95-рэ ирокъу.
УФ-м щIыхь зиIэ и юрист, юстицэмкIэ 2-нэ класс зиIэ къэрал чэнджэщэгъу Абазэ Руслан и ныбжьыр илъэс 79-рэ ирокъу.
Урысей фигурист, дунейм тIэунейрэ и чемпион, олимп чемпион Маринин Максим и ныбжьыр илъэс 41-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Хуабэр махуэм градус 1 — 2, жэщым градуси 2 — 3 щыхъунущ.
